钦定古今图书集成/明伦汇编/交谊典/第062卷 > 吕豫石集 > 《上郎都督启》前人
## 钦定古今图书集成/明伦汇编/交谊典/第062卷 > 吕豫石集 > 《上郎都督启》前人

某启。某闻古之君子，重神交而贵道合者，以其得披
心胸而尽志义也。是以叔牙苟在，管仲分多而不贪；
无知尚存，陈平受谤而非罪。何则？达其趣者，能申其
迹；收其大者，能让其细也。今某东鄙之一书生耳，少
怀耿亮，颇慕高烈。俛仰相得，则屠博可游；造次不谐，
则轩冕异路。蒙君侯国士之遇，受君侯长者之礼。缱
“绻谈谑，殷勤诲诱。今有情而不告，是不尽也；有窘而
不托，是有疑也。将恐季布无侣于后叶，孙膑独称于
千古。”嗟乎！可以竭诚矣，敢不尽言乎？勃家大人，天下
独行者也，性恶储敛，家无担石，自延国谴，远宰边隅。
常愿全雅志于没齿，扬素风于下邑，而道里敻遥，资
粮窘鲜，秩寡锺釜，债盈数万。此某所以侧目扼腕，临
深履薄，庶逢知己之厚，以成大人之峻节也。古人有
言：“富观其所与，贫观其所取。”又曰：“损有馀，补不足。”于
君侯何如哉？然则定其交而后求，敢无愧己；易其心
而后语，夫何饰让？赈给之义，既惟其常。厚薄之差，伏
希俯访，轻尘视听。伏增兢惕。